Yangi rus tili darsliklari taqdimoti bo`lib o`tdi (foto)

Joriy yilning 17 iyun kuni Toshkent shahri Mirobod tumanidagi 110-maktabda rossiyalik hamda o`zbekistonlik mualliflar ishtirokida o`qituvchilar uchun 2-11-sinf rus tili darsliklarining taqdimotiga bag`ishlangan respublika o`quv seminari bo`lib o`tdi.
 2020 yildan boshlab Milliy o`quv dasturi loyihasi doirasida xalqaro tajriba hamda mehnat bozori talablarini hisobga olgan holda, umumta`lim maktablari uchun 22 ta fandan, xususan, rus tili fanidan zamonaviy ta`lim standartlari, o`quv dasturlari hamda ilg`or metodikalarni, baholash tizimini ishlab chiqish maqsad qilingan. Milliy o`quv dasturi asosida yaratilgan Rus tili darsliklarida endi fanni xorijiy til sifatida o`qitishga, o`quvchida o`qib tushunish, tinglab tushunish, fikrni yozma va og`zaki tarzda ifodalay olish kabi 4 ta ko`nikmani shakllantirishga e`tibor qaratildi.
O`zbekiston Respublikasi Xalq ta`limi vazirligi qoshidagi Respublika ta`lim markazi hamda A. I. Gersen nomidagi Rossiya davlat pedagogika universiteti hamkorligida O`zbekistondagi maktablarda rus tili fanini va umumta`lim fanlarini rus tilida o`qitishning sifatini oshirishga qaratilgan "Zo`r!" loyihasi doirasida ta`lim o`zbek va qardosh tillarida olib boriladigan maktablarning 2-11-sinf darsliklari yaratildi va chop etilmoqda. Ahamiyatli jihati, darslikda o`quvchining tinglab tushunish ko`nikmasini rivojlantirish maqsadida audiomatnlarga ham murojaat qilingan. Bolalar darslik uchun yaratilgan AR ilovasi orqali audiolarni tinglashlari, agar tinglashning imkoni bo`lmasa matn shaklida o`qishlari mumkin.
 2-sinfdan 11-sinfgacha bo`lgan rus tili darsliklarining har birida yangi mavzuni vizual qabul qilishning afzalliklarini inobatga olgan holda, ko`plab rasmlardan foydalanilgan. Har bir sinf darsligiga 2 tadan loyiha ishi, darslikning oxirida 7 ta tildagi lug`at ham kiritilgan.
Fayzullo Yahyoev.